Høringskonsulentens endelige rapport i sag COMP/M.2903 - DaimlerChrysler/Deutsche Telekom/JV

(i henhold til artikel 15 i Kommissionens afgørelse 2001/462/EF, EKSF af 23. maj 2001 om høringskonsulentens kompetenceområde under behandlingen af visse konkurrencesager (EFT L 162 af 19.6.2001, s. 21))

(2003/C 277/05)

(EØS-relevant tekst)

Udkastet til beslutning i denne sag giver anledning til følgende bemærkninger:

Den 11. november 2002 anmeldte DaimlerChrysler Services AG ("DaimlerChrysler") og Deutsche Telekom AG ("Deutsche Telekom") en foreslået fusion til Kommissionen i henhold til artikel 4 i Rådets forordning (EØF) nr. 4064/89 af 21. december 1989 om kontrol med fusioner og virksomhedsovertagelser(1) ("fusionsforordningen"), hvorved de opnår fælles kontrol med en ny virksomhed, Toll Collect GmbH. Cofiroute SA ("Cofiroute") er også en part, der er direkte involveret i den foreslåede fusion.

Den 20. december 2002 indledte Kommissionen en procedure i denne sag i henhold til artikel 6, stk. 1, litra c), i fusionsforordningen. Den 28. februar 2003 sendte Kommissionen parterne en klagepunktsmeddelelse. Parterne fik samme dag adgang til filen i form af en cd-rom. Parterne besvarede klagepunktsmeddelelsen den 14. marts 2003. I den mellemliggende tid, den 11. marts, fremlagde de også nye tilsagn om ændring af fusionsplanen for Kommissionen(2). Umiddelbart herefter blev der lanceret en markedstest af disse tilsagn.

Cofiroute modtog en ikke-fortrolig version af klagepunktsmeddelelsen den 17. marts 2003. Cofiroute anmodede ikke om adgang til filen.

Der blev afholdt en mundtlig høring den 19. og den 20. marts 2003. En række tredjeparter, der også havde deltaget i proceduren, deltog også i den mundtlige høring. De tilsagn, som parterne havde forelagt den 11. marts, var hovedemnet for drøftelserne under den mundtlige høring.

Den 3. april 2003 forelagde parterne i overensstemmelse med den frist, der er fastsat i fusionsforordningen, et endeligt sæt tilsagn for Kommissionen. I betragtning af de omfattende høringer, der allerede havde fundet sted med tredjeparter i denne sag, fandt Kommissionens tjenestegrene, at det ikke var nødvendigt med en yderligere markedstest for at vurdere disse tilsagn. Da fusionsforordningen desuden indeholder visse tidsmæssige begrænsninger, var det ikke praktisk muligt at foretage en yderligere markedstest på dette tidspunkt i sagen.

Den 23. april 2003 skrev en af tredjeparterne til mig med en anmodning om at blive hørt i forbindelse med eventuelle nye tilsagn, som parterne måtte forelægge. I mit svar meddelte jeg denne tredjepart, hvorfor der, med de i foregående afsnit anførte begrundelser, ikke havde fundet yderligere konsultationer sted angående de tilsagn, som parterne forelagde den 3. april. Denne særlige tredjepart havde haft adskillige lejligheder til at give udtryk for sine synspunkter i procedurens forløb og var blevet konsulteret i forbindelse med de to markedstest, der var gennemført på grundlag af de tidligere tilsagn, der var blevet forelagt for Kommissionen. Jeg underrettede ham også om, at Kommissionens tjenestegrene i deres vurdering af disse tilsagn og i deres overordnede vurdering af de konkurrencemæssige spørgsmål i denne sag havde taget dennes og andre tredjeparters synspunkter op til meget omhyggelig overvejelse.

Parterne i denne sag har ikke rejst nogen spørgsmål om retten til at blive hørt.

Udkastet til beslutning beskæftiger sig kun med klagepunkter, hvorom parterne har haft lejlighed til at give deres synspunkter til kende.

Følgelig konkluderer jeg, at retten til at blive hørt er blevet respekteret i denne sag.

Bruxelles, den 28. april 2003.

Karen Williams

(1) EFT L 395 af 30.12.1989, s. 1.

(2) Der var blevet forelagt tilsagn i første fase af proceduren, men de blev forkastet, da de fandtes utilstrækkelige, som Kommissionen fremførte det i sin meddelelse om klagepunkter.